पूर्व सीएम बाबूलाल गौर की भी फेवरेट थी, 50 साल से रायसेन की खीर का स्वाद बरकरार
Madhya Pradesh Zayka special Story - रायसेन स्थित माना ढाबा की खीर का नाम सुनकर ही लोगों के मुंह में पानी आ जाता है। यह वही खीर है, जिसके मुरीद सीएम शिवराज सिंह चौहान भी हैं।
रायसेन स्थित माना ढाबा की खीर का नाम सुनकर ही लोगों के मुंह में पानी आ जाता है। यह वही खीर है, जिसके मुरीद सीएम शिवराज सिंह चौहान भी हैं। वे भी खीर खाने के लिए स्कूटर से ढाबे पर आते थे। यही नहीं, पूर्व सीएम बाबूलाल गौर भी इस खीर के दीवाने थे। रायसेन जिले के प्रभारी मंत्री रहते हुए जब भी वे रायसेन आए, बिना खीर खाए नहीं लौटे। आज भी भोपाल के कई लोग सिर्फ ढाबे पर खीर खाने आते हैं। सबसे ज्यादा भीड़ गुरुवार, शनिवार और रविवार को होती है। इन तीन दिनों में लोगों को खीर खाने के लिए लाइन तक में लगना पड़ता है।
जानिए, खीर के शुरुआत होने की कहानी
1972 में एक महाराज जी ने मनफूल सिंह मीणा की जमीन पर आम के पेड़ के नीचे 20 बाय 40 की जगह पर छोटी सी टपरी में ढाबे की शुरुआत की। इसका कारण रायसेन से भोपाल की दूरी 40 किलोमीटर होना और इस बीच रास्ते में एक भी खाने-पीने की दुकान का नहीं होना था। रायसेन और भोपाल के बीच में से बेतवा नदी गुजरती है। बारिश के दिनों में नदी के उफान पर होने से मुख्य मार्ग कई दिनों तक बंद हो जाया करता था। ऐसे में यहां से गुजरने वाले राहगीरों को खाने-पीने में परेशानी होती थी। इसी को ध्यान में रखकर ढाबे की शुरुआत की गई।
ढाबे का नाम भी गांव के नाम पर ही रखा गया, माना ढाबा। ढाबे पर खाने की अच्छी व्यवस्था की गई। खाने के साथ कुछ मीठा भी होना जरूरी था। उन्होंने 2-3 लीटर दूध में 1 किलो चावल मिलाकर पहली बार खीर तैयार की। खीर का स्वाद लोगों को खूब भाया। इसके बाद रोज मीठे में खीर परोसी जाने लगी। आज 200 लीटर दूध की खीर रोज यहां तैयार की जाती है। करीब 11 साल तक ढाबा चलाने के बाद 1983 में एक दिन अचानक महाराज जमीन मालिक मनफूल सिंह मीणा के पास आए। उन्होंने यह कहते हुए ढाबा सौंप दिया कि अब वे यहां से जा रहे हैं। महाराज द्वारा शुरू किए गए ढाबे को स्वर्गीय मनफूल सिंह मीणा ने भी उसी शिद्दत से चलाया। उन्होंने ढाबे की खीर के स्वाद को कम नहीं होने दिया।
ट्रक ड्राइवरों ने स्वाद चखा तो उनके साथ देशभर में फैल गई बात
धीरे-धीरे मीणा ने ढाबे का विस्तार भी शुरू कर दिया। तब बारिश के दिनों में यहां से गुजरने वाले ट्रक ड्राइवर ढाबे पर 8 से 10 दिनों तक रुका करते थे। वे खाने में खीर की जरूर डिमांड किया करते थे। ट्रक ड्राइवरों के साथ ही यहां की खीर देशभर में फेमस हो गई। इसके बाद इस रोड से गुजरने वाले अधिकतर लोग यहां खीर खाने के लिए रुकने लगे। कुछ तो पूछ-पूछकर यहां पहुंचने लगे। यहां पर खीर खाने के साथ ही पैक करवाकर भी लोग घर ले जाने लगे।
2011 में मनफूल सिंह का निधन हो गया। उसके बाद उनके बेटे यशवंत बबलू मीणा ने ढाबे की जिम्मेदारी संभाली। पिता ने जिस प्रकार से खीर के स्वाद पर सबसे ज्यादा ध्यान दिया। बेटा बबलू भी उनकी राह पर ही चल रहे हैं। वे अपने सामने रोज खीर तैयार करवाते हैं। यही कारण है कि 50 साल से भी ज्यादा समय से खीर का स्वाद जस का तस है।
200 लीटर दूध काे तब उबालते जब तक वह 120 लीटर न हो जाए 
वर्तमान में जिला पंचायत अध्यक्ष यशवंत बबलू मीणा बताते हैं कि रात 2 बजे से खीर बनाने की तैयारी शुरू होती है। 200 लीटर दूध बड़े पतीले को भट्टी पर चढ़ाया जाता है। इस काम में दो कर्मचारी तैनात किए गए हैं। वे बड़े करछे से दूध को चलाने का काम करते हैं। 200 लीटर दूध काे तब तक चलाया जाता है, जब तक कि वह 120-130 लीटर पर नहीं पहुंच जाए। इसके बाद इसमें 18 से 20 किलो चावल डाला जाता है।
चावल के बाद अच्छी क्वालिटी के ड्रायफ्रूट मिक्स किए जाते हैं। इसके बाद स्वादानुसार शक्कर मिलाई जाती है। इसके बाद खीर को लगातार करछे से चलाया जाता है। ऐसा खीर में सुनहरापन आने तक किया जाता है। इसके बाद करीब एक घंटे तक खीर को ठंडा किया जाता है। खीर के ठंडी होने के बाद कटोरी में भरकर खीर को और ठंडा होने के लिए फ्रिज में रख दिया जाता हैं। फ्रिज से निकालकर खीर ग्राहकों को परोसी जाती है।
सीएम ने कहा था- मैं इनके यहां तो स्कूटर से खीर खाने जाता था
सिलपुरी पंचायत के अंतर्गत आने वाले माना गांव के रहने वाले यशवंत बबलू मीणा का पिता स्व. मनफूल सिंह मीणा की तरह ही गांव के हर घर से जुड़ाव है। गांव में अच्छी खासी जमीन होने से पिता ने महाराज को ढाबा खोलने के लिए जमीन दे दी थी। महाराज की तरह ही उन्होंने भी लोगों की समस्या को समझा।
भोपाल से रायसेन तक एक भी ढाबा नहीं होने से महाराज के जाने के बाद ढाबे के संचालन को जारी रखा। यशवंत बबलू मीणा एक बार मुख्यमंत्री शिवराज सिंह चौहान से मिलने पहुंचे थे। बबलू ने बताया कि वे माना के रहने वाले हैं। इस पर मुख्यमंत्री शिवराज सिंह चौहान ने कहा कि आप तो माना ढाबा वाले हैं ना, इनके यहां तो मैं स्कूटर से खीर खाने के लिए जाया करता था।
इंदौर से किया एमबीए, जॉब ऑफर छोड़कर संभाला ढाबा
माना ढाबा के संचालक जिला पंचायत अध्यक्ष यशवंत बबलू मीणा के पुत्र मनदीप मीणा ने भी अब ढाबे पर बैठना शुरू कर दिया है। उन्होंने भोपाल से ग्रेजुएशन किया। फिर एमबीए करने इंदौर गए। एमबीए के बाद उनके पास जॉब के कई ऑफर आए, लेकिन उन्होंने नौकरी नहीं की। अपने दादा और पिता के ही ढाबे पर जिम्मेदारी समझते हुए इस काम को बखूबी निभा रहे हैं। जब से यशवंत मीणा को जिला पंचायत अध्यक्ष का पदभार मिला है, तो उनको ढाबे पर बैठने का समय कम मिल पाता है। इस कारण अब उनके पुत्र मनदीप ही इस ढाबे का काम देख रहे हैं।
ये भी पढ़ें...
इंदौर के खोपरा पेटिस के नेता-सेलेब्रिटी भी दीवाने
आज हम जायका में इंदौर के फेमस विजय चाट हाउस के आलू-खोपरा पेटिस के बारे में बताएंगे। यह इंदौरियों को पता है कि 54 सालों से एक जैसा स्वाद दे रहे गुजरात के ठाकर परिवार ने पेटिस की शुरुआत बटला मसाला से की थी। यानी वे पेटिस में खोपरा-ड्रायफ्रूट की जगह मटर का बना मसाला डालते थे। इसे जनता पेटिस नाम दिया था, लेकिन इंदौरियों ने मटर की जगह खोपरा पेटिस को ज्यादा पसंद किया। पूरी खबर पढ़ने के लिए यहां क्लिक करें...
शीर नान के लिए लगना पड़ता है लाइन में 
बुरहानपुर की मावा जलेबी का नाम सुनते ही मुंह में पानी आ जाता है। इस ऐतिहासिक नगरी में जो भी पर्यटक आता है मावा जलेबी को खाना नहीं भूलता। यहां की जलेबी के अलावा भी कई व्यंजन प्रसिद्ध हैं। इन्हीं में से एक है शीर नान। रमजान के मौके पर अलग प्रकार से बनने वाला यह शीर नान देशभर के लोगों की जुबां पर सालभर के लिए अपना स्वाद छोड़ जाता है। खास बात यह है कि इसका इंतजार सिर्फ मुस्लिम समाज ही नहीं, बल्कि हर वर्ग के लोग करते हैं।  MP के जायका सीरीज में आज हम आपको बता रहे हैं, फेमस शीर नान के बारे में…
कॉलेज में पढ़ाई करते हुए दो दोस्तों को आया आइडिया 
मध्यप्रदेश में वैसे तो रायसेन पर्यटन क्षेत्र के लिए जाना जाता है, पर बात स्वाद की हो तो यहां चच्चा कचोरी का हर कोई मुरीद है। कारण 28 साल से वही स्वाद। कचोरी के दीवाने यहां लाइन में लगकर इसे खरीदते हैं। साथ ही पैक करवाकर घर भी ले जाते हैं। हालत ऐसी कि कढ़ाई से निकलते ही खरीदार कहने लगते हैं- पहले मुझे दो। 
72 साल की दादी अपने हाथों से बनाती हैं रसगुल्ला
इंदौर अपने स्वाद के लिए मशहूर है। लोग इसे जायके का शहर भी कहते हैं। यहां सालों पुराने खाने के ठिए हैं, जहां खाने के शौकिनों की भीड़ लगी रहती है। आज हम आपको ऐसे ही एक ठिए के बारे में बता रहे हैं, जहां 72 साल की दादी अपने हाथों से मिठाई तैयार करती हैं। ये सिलसिला पिछले 31 सालों से चला आ रहा है। लोग इसे रसगुल्ला हाउस के नाम से जानते हैं।